ประกาศคณะกรรมการคุ้มครองและส่งเสริมภูมิปัญญาการแพทย์แผนไทย
ประกาศคณะกรรมการคุ้มครองและส่งเสริมภูมิปัญญาการแพทย์แผนไทย
เรื่อง
หลักเกณฑ์และวิธีการในการให้การช่วยเหลือหรือสนับสนุน
กิจกรรมการคุ้มครองและส่งเสริมภูมิปัญญาการแพทย์แผนไทย
พ.ศ. ๒๕๔๙
กองทุนภูมิปัญญาการแพทย์แผนไทย
 

โดยที่คณะอนุกรรมการกองทุนภูมิปัญญาการแพทย์แผนไทย
เห็นควรกำหนดหลักเกณฑ์และวิธีการในการให้การช่วยเหลือหรือสนับสนุนกิจกรรมการคุ้มครองและส่งเสริมภูมิปัญญาการแพทย์แผนไทย
เพื่อให้การบริหารจัดการและการใช้จ่ายเงินกองทุนภูมิปัญญาการแพทย์แผนไทย
เป็นไปอย่างมีระบบมีแนวทางการดำเนินการอย่างชัดเจนและมีประสิทธิภาพ

อาศัยอำนาจตามความในข้อ
๖(๙) ประกอบข้อ ๑๑ (๙) แห่งระเบียบคณะกรรมการคุ้มครองและส่งเสริมภูมิปัญญาการแพทย์แผนไทยว่าด้วยการบริหาร
การจัดหาผลประโยชน์และการใช้จ่ายเงินกองทุนภูมิปัญญาการแพทย์แผนไทย พ.ศ. ๒๕๔๘
คณะกรรมการคุ้มครองและส่งเสริมภูมิปัญญาการแพทย์แผนไทย จึงออกประกาศไว้
ดังต่อไปนี้

ข้อ
๑ ในประกาศนี้
อธิบดี หมายความว่า
อธิบดีกรมพัฒนาการแพทย์แผนไทยและการแพทย์ทางเลือก
กองทุน หมายความว่า กองทุนภูมิปัญญาการแพทย์แผนไทย
คณะกรรมการ หมายความว่า
คณะกรรมการคุ้มครองและส่งเสริมภูมิปัญญาการแพทย์แผนไทย
คณะอนุกรรมการกองทุน หมายความว่า
คณะอนุกรรมการกองทุนภูมิปัญญาการแพทย์แผนไทย
ผู้ขอ หมายความว่า
ผู้ขอรับการช่วยเหลือหรือขอรับการสนับสนุนกิจกรรมเงินกองทุน
คำขอ หมายความว่า
คำขอรับการช่วยเหลือหรือขอรับการสนับสนุนกิจกรรมเงินกองทุน

ข้อ
๒ การขอรับการช่วยเหลือหรือสนับสนุนจากกองทุน
จะต้องปฏิบัติตามหลักเกณฑ์วิธีการและเงื่อนไขที่กำหนดไว้ในกฎกระทรวง ระเบียบหรือประกาศที่ออกตามความในพระราชบัญญัติคุ้มครองและส่งเสริมภูมิปัญญาการแพทย์แผนไทย
พ.ศ. ๒๕๔๒

ข้อ
๓
ให้ผู้ขอยื่นคำขอตามแบบที่อธิบดีประกาศกำหนด ณ กรมพัฒนาการแพทย์แผนไทยและการแพทย์ทางเลือก
หรือนายแพทย์สาธารณสุขจังหวัด ณ สำนักงานสาธารณสุขจังหวัด แล้วแต่กรณี
การยื่นคำขอ
อย่างน้อยต้องยื่นเอกสารหลักฐาน ดังต่อไปนี้
(๑)
กรณีผู้ขอเป็นบุคคลธรรมดา
(ก)
สำเนาบัตรประจำตัวประชาชนหรือบัตรประจำตัวอื่นที่ทางราชการออกให้
(ข)
สำเนาทะเบียนบ้าน
(ค)
แผนที่แสดงที่ตั้งสถานประกอบกิจการ
(๒)
กรณีผู้ขอเป็นนิติบุคคล
(ก)
สำเนาใบสำคัญแสดงการจดทะเบียนนิติบุคคล
(ข)
สำเนาหนังสือรับรองแสดงวัตถุประสงค์ของนิติบุคคลและผู้มีอำนาจลงชื่อแทนนิติบุคคลซึ่งเป็นฉบับปัจจุบัน
โดยมีคำรับรองของผู้มีอำนาจให้คำรับรองตามกฎหมายไม่เกินหกเดือนนับวันที่ออกหนังสือรับรองนั้น
(ค) แผนที่แสดงที่ตั้งสถานประกอบกิจการ
(ง) เอกสารตาม (๑) (ก) และ (ข)
ของผู้แทนนิติบุคคลซึ่งเป็นผู้ลงชื่อในคำขอแทนนิติบุคคล
(๓) กรณีผู้ขอเป็นหน่วยงานของรัฐ
ให้หัวหน้าหน่วยงานของรัฐเป็นผู้ยื่นคำขอในนามหน่วยงานของรัฐดังกล่าว โดยให้แนบสำเนาบัตรประจำตัวเจ้าหน้าที่ของรัฐตามกฎหมาย
ว่าด้วยบัตรประจำตัวเจ้าหน้าที่ของรัฐหรือคำสั่งแต่งตั้งให้ดำรงตำแหน่งหัวหน้าหน่วยงานนั้น
การยื่นคำขอที่กระทำโดยผู้รับมอบอำนาจ
ให้แนบหนังสือมอบอำนาจและสำเนาบัตรประจำตัวประชาชนหรือบัตรประจำตัวอื่นที่ทางราชการออกให้ของผู้รับมอบอำนาจมาพร้อมด้วย

ข้อ
๔
แผนงานหรือโครงการที่กองทุนให้การช่วยเหลือหรือสนับสนุน
(๑)
ต้องสอดคล้องกับกิจกรรมการคุ้มครองและส่งเสริมภูมิปัญญาการแพทย์แผนไทยตามข้อ ๖
แห่งระเบียบคณะกรรมการคุ้มครองและส่งเสริมภูมิปัญญาการแพทย์แผนไทยว่าด้วยการบริหาร
การจัดหาผลประโยชน์ และการใช้จ่ายเงินกองทุนภูมิปัญญาการแพทย์แผนไทย พ.ศ. ๒๕๔๘
(๒)
กองทุนสามารถสนับสนุนแผนงานหรือโครงการ ๒ ประเภท ได้แก่
ประเภทแผนงานหรือโครงการทั่วไป และประเภทโครงการวิจัย
ลักษณะของแผนงานหรือโครงการให้เป็นไปตามที่คณะอนุกรรมการกองทุนประกาศกำหนด

ข้อ
๕
ให้อธิบดีหรือนายแพทย์สาธารณสุขจังหวัด แล้วแต่กรณี
ตรวจสอบความถูกต้องครบถ้วน หากเห็นว่าไม่ถูกต้องครบถ้วนให้แจ้งให้ผู้ขอทราบภายใน ๗
วันทำการ นับแต่วันที่ได้รับคำขอนั้น
หากเห็นว่าถูกต้องครบถ้วนให้ส่งให้คณะอนุกรรมการกองทุนเพื่อพิจารณา
ภายใน ๗ วันทำการ นับแต่วันที่ได้รับคำขอที่ถูกต้องครบถ้วน

ข้อ
๖
ให้คณะอนุกรรมการกองทุนพิจารณาคำขอโดยไม่ชักช้า
การพิจารณาแผนงานหรือโครงการ
ให้มีการกลั่นกรองทางวิชาการโดยผู้ทรงคุณวุฒิที่ต้องไม่เกี่ยวข้องโดยตรงกับผู้ขอ
เงื่อนไขและจำนวนผู้ทรงคุณวุฒิให้เป็นไปตามขนาดของโครงการ ดังนี้
ขนาดโครงการ (งบประมาณที่ขอ) จำนวนผู้ทรงคุณวุฒิ
ไม่เกิน สองแสนบาท อย่างน้อย
๒ คน
๒๐๐,๐๐๑  ๑,๐๐๐,๐๐๐ บาท อย่างน้อย
๓ คน
๑,๐๐๐,๐๐๑  ๕,๐๐๐,๐๐๐ บาท อย่างน้อย
๔ คน
เกินกว่า ๕,๐๐๐,๐๐๐ บาท อย่างน้อย ๖ คน โดยมีอนุกรรมการกองทุน
 รวมอยู่ด้วยอย่างน้อย ๒ คน และต้องมีการ
 ประชุมพิจารณา
ผู้ทรงคุณวุฒิให้คณะอนุกรรมการกองทุนเป็นผู้พิจารณาแต่งตั้ง

ข้อ
๗
ให้คณะอนุกรรมการกองทุนแจ้งผลการพิจารณาพร้อมเหตุผลให้ผู้ขอทราบโดยไม่ชักช้า

ข้อ
๘ การรับเงินกองทุน
ให้ผู้ขอที่ได้รับอนุมัติเปิดบัญชีเงินฝากออมทรัพย์ไว้ ณ ธนาคาร
ตามที่คณะอนุกรรมการกองทุนประกาศกำหนด
แล้วแจ้งชื่อบัญชีและเลขบัญชีให้คณะอนุกรรมการกองทุนทราบ
เพื่อจะได้โอนเงินเข้าบัญชีดังกล่าวตามแผนการใช้เงินที่ได้รับจัดสรร

ข้อ
๙
เมื่อผู้ขอที่ได้รับอนุมัติได้เบิกจ่ายเงินจากกองทุนแล้ว
ให้มีหน้าที่และความรับผิดชอบในการจัดทำรายงานความก้าวหน้าของการดำเนินงานตามแผนงานหรือโครงการ
ตลอดจนให้ความร่วมมือในการติดตามและประเมินผลของเจ้าหน้าที่

ข้อ
๑๐
ในกรณีที่ผู้ขอที่ได้รับอนุมัติไม่ปฏิบัติตามข้อ ๙
หรือคณะอนุกรรมการกองทุนเห็นว่าแผนงานหรือโครงการที่ได้ให้การช่วยเหลือหรือสนับสนุนไปแล้ว
ไม่สามารถดำเนินงานตามแผนงานหรือโครงการได้
คณะอนุกรรมการกองทุนมีอำนาจสั่งระงับการช่วยเหลือหรือสนับสนุน
และมีอำนาจพิจารณาดำเนินการตามความเหมาะสมต่อไป

ข้อ
๑๑
ในกรณีที่ผู้ขอที่ได้รับอนุมัติมีความจำเป็นต้องปรับปรุงหรือเปลี่ยนแปลงรายการหรือระยะเวลาการดำเนินงานในแผนงานหรือโครงการ
ที่ได้รับการจัดสรรเงินจากกองทุนไปแล้ว ให้จัดทำรายละเอียดเสนอคณะอนุกรรมการกองทุน
เพื่อพิจารณาเห็นชอบก่อนจึงจะดำเนินการได้ เว้นแต่กรณีที่มิใช่สาระสำคัญหรือมีความจำเป็นเร่งด่วน
ให้เสนอขอความเห็นชอบจากประธานคณะอนุกรรมการกองทุน

ข้อ
๑๒
ให้อธิบดีเป็นผู้รักษาการตามหลักเกณฑ์นี้

ข้อ
๑๓
ให้แผนงานหรือโครงการที่ได้รับการอนุมัติสนับสนุนงบประมาณไปแล้ว
ก่อนที่หลักเกณฑ์ฉบับนี้จะมีผลบังคับใช้ ดำเนินการต่อไปจนสิ้นสุดแผนงานหรือโครงการ

ข้อ
๑๔[๑]
หลักเกณฑ์นี้ให้มีผลบังคับใช้นับแต่วันถัดจากวันประกาศในราชกิจจานุเบกษาเป็นต้นไป


ประกาศ ณ วันที่ ๒๙
สิงหาคม พ.ศ. ๒๕๔๙
ปราชญ์ บุณยวงศ์วิโรจน์
ปลัดกระทรวงสาธารณสุข
ประธานคณะกรรมการ
คุ้มครองและส่งเสริมภูมิปัญญาการแพทย์แผนไทย


















วิชชุตา/ผู้จัดทำ
๒๐ กรกฎาคม ๒๕๕๔








[๑]
ราชกิจจานุเบกษา เล่ม ๑๒๓/ตอนพิเศษ ๑๐๑ ง/หน้า ๔๘/๒๙ กันยายน ๒๕๔๙